1Akkor összegyűjtötte Salamon Izráel véneit és minden törzsfőjét, Izráel fiainak családfőit magához Jeruzsálembe, hogy elvigyék az Úr szövetségládáját Dávid városából, azaz Sionból. 2Összegyülekeztek tehát Salamon királyhoz mindezek az izráeli férfiak étáním havában, azaz a hetedik hónapban, az ünnepen. 3Amikor Izráel vénei mind megérkeztek, a papok fölemelték a ládát, 4és fölvitték az Úr ládáját meg a kijelentés sátrát és a szentély egész fölszerelését, amely a sátorban volt. A papok és a léviták vitték azokat. 5Salamon király és Izráel egész közössége, amely megjelent nála, ott állt vele együtt a láda előtt. Olyan sok juhot és marhát áldoztak, hogy sem megszámlálni, de még csak megbecsülni sem lehetett azokat. 6Azután bevitték a papok az Úr szövetségládáját a helyére, a templom legbelső részébe, a szentek szentjébe, a kerúbok szárnyai alá. 7A kerúbok ugyanis kiterjesztették szárnyaikat a láda helye fölé, és betakarták a kerúbok fölülről a ládát és annak rúdjait. 8A rudak olyan hosszúak voltak, hogy a rudak végei láthatók voltak a szentek szentje előtt levő szentélyből, de kívülről nem látszottak. Ott vannak még ma is. 9Nem volt a ládában más, csak a két kőtábla, amelyeket Mózes tett bele a Hóreben, amikor az Úr szövetséget kötött Izráel fiaival, miután kijöttek Egyiptomból.10Amikor a papok kijöttek a szentélyből, felhő töltötte be az Úr házát, 11úgyhogy a papok a felhő miatt nem tudtak odaállni, hogy szolgálatukat végezzék, mert az Úr dicsősége betöltötte az Úr házát.12Akkor ezt mondta Salamon: Az Úr mondta, hogy homályban kíván lakni. 13Örömmel építettem neked lakóházat, maradandót, örök lakóhelyül.

14Azután megfordult a király, és megáldotta Izráel egész gyülekezetét, miközben Izráel egész gyülekezete állt. 15Ezt mondta: Áldott az Úr, Izráel Istene, aki ígéretet tett apámnak, Dávidnak, és azt hatalmával be is teljesítette. Ezt mondta: 16Attól a naptól fogva, hogy kihoztam népemet, Izráelt Egyiptomból, nem választottam ki egyetlen várost sem Izráel törzseiből, hogy házat építsenek ott az én nevemnek. Dávidot azonban kiválasztottam, hogy népemnek, Izráelnek a vezetője legyen. 17De amikor apám, Dávid házat akart építeni Izráel Istene, az Úr nevének tiszteletére, 18akkor ezt mondta apámnak, Dávidnak az Úr: Azzal, hogy házat akartál építeni a nevem tiszteletére, jót akartál. 19De te nem építheted föl azt a házat, hanem a fiad, aki a te véredből származik, ő építi majd föl azt a házat nevem tiszteletére. 20Az Úr beteljesítette ígéretét, amelyet tett, mert amikor apámnak, Dávidnak a helyébe léptem, és Izráel trónjára ültem, ahogyan megígérte az Úr, fölépítettem ezt a házat Izráel Istene, az Úr nevének tiszteletére. 21És helyet készítettem ott a ládának; abban van az Úr szövetsége, amelyet őseinkkel kötött, amikor kihozta őket Egyiptomból.

1Dávid zsoltára.

Az Úré a föld és ami betölti,

a földkerekség és a rajta lakók.

2Mert ő vetette meg alapját a tengereken,

ő rögzítette a folyókon.

3Ki mehet föl az Úr hegyére,

és ki állhat meg szent helyén?

4**Az ártatlan kezű, a tiszta szívű,**

**aki nem sóvárog hiábavalóság után,**

**és nem esküszik hamisan**.

5Áldást nyer az ilyen az Úrtól,

igazságot a szabadító Istentől.

6Ilyen az a nemzedék,

amely hozzá folyamodik,

akik Jákób Istenének

orcáját keresik. (Szela.)

7Emeljétek föl fejeteket, ti, kapuk,

emelkedjetek föl, ti, ősi ajtók,

hogy bemehessen a dicső király!

8Ki az a dicső király?

Az erős és hatalmas Úr,

az Úr, aki hatalmas a harcban.

9Emeljétek föl fejeteket, ti, kapuk,

emeljétek föl, ti, ősi ajtók,

hogy bemehessen a dicső király!

10Ki az a dicső király?

A Seregek Ura,

ő a dicső király! (Szela.)

1.v. “összegyűjtötte” Salamon Izrael véneit,főembereit

Vannak olyan pillanatok, helyek, alkalmak, ahol ott kell lenni! Ef 5,16 Áron is megvegyétek az alkalmatosságot, mert a napok gonoszok.

3.v. *amikor* Izrael vénei *mind* megérkeztek…

Apcs 2,1 *Amikor* pedig eljött a pünkösd napja, és *mind*nyájan együtt voltak ugyanazon a helyen,

Úgy tűnik, hogy Apcsel pünkösdi esemény és a Templomszentelés esemény közös vonása az együttlét, a közösség.

4-9.v. az új logisztikai megoldás

vö. 1Sám5,1 -

1Sm6,7-12 -

1Sm6,19-20 (50.070 fő Ki állhat meg az Úrnak színe előtt Zsolt24,3b) -

2Sm6,1-6 -

2Sm6,12-20

Salamon tanulva az előzményekből, amit tudott megtette. Csak papok és léviták vettek részt a műveletben. Nem kicsinyeskedett az áldozati állatok számával, nem lehetett megbecsülni a számát (5.v.). Mt6,3 Te pedig amikor adományt adsz, ne tudja a bal kezed, mit tesz a jobb.

10-11.v. megjelenik az Isten dicsősége, jelenléte

Róm 12,1 Az Isten irgalmára kérlek tehát titeket, testvéreim, hogy okos istentiszteletként szánjátok oda testeteket élő és szent áldozatul, amely tetszik az Istennek;

12-21.v.

Amikor ez a mennyei manifesztáció megtörtént. Salamon imádkozott és áldást mondott a népre. Az óemberi természet a mennyei manifesztációknál nem mindig reagál helyesen. ‘Uram, jó itt nekünk! Ha akarod, csinálok ide három sátrat: egyet neked, egyet Mózesnek, egyet pedig Illésnek’ (Mt 17,4)

Mit szólnának a testvérek, ha egy éneket minden alkalommal hétről-hétre énekelnénk a gyülekezetben?

A 24. Zsoltárt minden szombaton elénekelték a Templomban.

Ef 5,18-19 Ne részegeskedjetek, mert a borral léhaság jár együtt, hanem teljetek meg Lélekkel, mondjatok egymásnak zsoltárokat, dicséreteket és lelki énekeket; énekeljetek és mondjatok dicséretet szívetekben az Úrnak.

Dávid 4000 fős kórust szervezett meg! A teljes kórus jelen volt a nagyobb ünnepeken. A kórus férfiakból állt. (46. Zsoltár 1.versében a jelölés szüzek - leányok szerint v. magas hangra).

A 24. Zsoltár nagyon jó dicsőítés lenne akár most is! Miért?

Az mellett, hogy Istent magasztalja, kérdéseket tesz fel (Ki mehet föl az Úr hegyére,és ki állhat meg szent helyén? Ki az a dicső király?), elgondolkoztat!

Az éneklése sem volt unalmas kérdés - felelet - antifóna! Tertullianus szerint a buzgóbb hívők imádságaikhoz antifónaként Halleluját fűznek.

A 4. vers kulcsmondat szánunkra.

Az Istenfélelem jelen kell, hogy legyen a BESZÉDBEN (nem esküszik hamisan), GONDOLATBAN (nem sóvárog hiábavalóság után), SZÍVBEN (tiszta szívű), TETTBEN (ártatlan kezű).